**N Á R O D N Á R A D A  S L O V E N S K E J R E P U B L I K Y**

IX. volebné obdobie

**N á v r h**

skupiny poslancov Národnej rady Slovenskej republiky

n a  p r i j a t i e

**uznesenia Národnej rady Slovenskej republiky k odchodu mladých ľudí do zahraničia**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |  |
| --- | --- | --- |
| P r e d k l a d a j ú : |  | Návrh na uznesenie: |
|  |  |  |
| Rastislav Krátky v.r.  Lukáš Bužo v.r.  Gábor Grendel v.r.  Július Jakab v.r.  Marek Krajčí v.r.  Igor Matovič v.r.  Roman Mikulec v.r.  Peter Pollák v.r.  Jozef Pročko v.r.  Veronika Remišová v.r.  Michal Šipoš v.r.  Anežka Škopová v.r. |  | Národná rada Slovenskej republiky  **s c h v a ľ u j e**  uznesenie Národnej rady Slovenskej republiky k odchodu mladých ľudí do zahraničia |
|  |  |
|  |  |

Bratislava marec 2025

**NÁRODNÁ RADA SLOVENSKEJ REPUBLIKY**

IX. volebné obdobie

Návrh

**UZNESENIE**

**NÁRODNEJ RADY SLOVENSKEJ REPUBLIKY**

z ... 2025,

**k odchodu mladých ľudí do zahraničia**

**Národná rada Slovenskej republiky:**

1. **odsudzuje**

vyjadrenia a postoje vládnych predstaviteľov vrátane premiéra Slovenskej republiky a ďalších verejných funkcionárov, ktorými opakovane a cielene znevažujú, zosmiešňujú a útočia na mladú generáciu;

1. **konštatuje,**

že odchod každého mladého človeka, ktorý sa rozhodne pre dlhodobý život v zahraničí má pre ekonomiku Slovenska negatívny vplyv vo výške 2,8 mil. €. V posledných dvoch desaťročiach odišlo zo Slovenska viac ako 300 000 Slovákov, z čoho veľkú časť tvorili práve mladí ľudia;

1. **vyzýva,**

členov vlády a ostatných verejných funkcionárov Slovenskej republiky, aby sa zdržali pohŕdavých, zosmiešňujúcich či útočných vyjadrení na adresu aj mladých ľudí a zastavili rastúci odchod Slovákov do zahraničia;

1. **žiada,**

vládu Slovenskej republiky, aby v termíne do 30. apríla 2025 predložila Národnej rade Slovenskej republiky návrhy opatrení, ktorými zamedzí ďalšiemu odchodu Slovákov do zahraničia.

**DÔVODOVÁ SPRÁVA**

Navrhuje sa prijatie uznesenia Národnou radou Slovenskej republiky, ktorým poslanci Národnej rady Slovenskej republiky odsúdia zosmiešňujúce postoje členov vlády a iných verejných funkcionárov na adresu mladých ľudí a vyzve vládu Slovenskej republiky, aby Národnej rade Slovenskej republiky predložila návrhy opatrení, ktorými motivuje mladých ľudí pre život na Slovensku a návratu zo zahraničia.

V ostatnej dobe sme svedkami rastúceho počtu znepokojivých vyjadrení a postojov viacerých vládnych predstaviteľov a ďalších verejných funkcionárov na adresu mladých ľudí. Posmešné, znevažujúce či dokonca urážlivé komentáre a verejne prezentované postoje verejných činiteľov namierené voči mladým ľuďom sa tiež pričiňujú o to, že mladý človek stráca motiváciu vytvárať hodnoty v takejto atmosfére krajiny. V zlej spoločenskej atmosfére je omnoho náchylnejší rozhodnúť sa pre život v zahraničí. A presne to sa aj deje. Slovensko momentálne zažíva ďalšiu vlnu odchodu mladých ľudí do zahraničia. Kým v posledných dvoch desaťročiach odišlo zo Slovenska žiť do zahraničia približne 300 000 občanov, dnes túto možnosť zvažuje výrazná časť mladých ľudí žijúcich na Slovensku. Len pre ilustráciu, na Slovensku žije približne 540 tisíc obyvateľov vo vekovej skupine od 15 do 24 rokov a vo vekovej skupine 25 až 29 rokov ďalších približne 350 tisíc obyvateľov.

Odliv mladých ľudí do zahraničia má pre slovenskú ekonomiku dlhodobo negatívne následky, keďže odchodom každého mladého človeka prichádza Slovensko o 2,8 milióna eur. Tento problém je ešte vypuklejší v súvislosti s demografickým vývojom a udržateľnosťou sociálneho systému a zdravotnej starostlivosti.

V nadväznosti na vyššie uvedené je preto úplne namieste apelovať a dôrazne vyzvať vládu Slovenskej republiky, aby si uvedomila svoju úlohu a začala sa seriózne zaoberať riešením problému, ktorý už nemožno ďalej odsúvať, a tým je odchod mladých ľudí do zahraničia.

Žiadame preto vládu, aby Národnej rade Slovenskej republiky do 30. apríla 2025 predložila návrhy opatrení, ktorými zamedzí ďalšiemu odchodu mladých Slovákov do zahraničia.